[pic] | EUROPA-KOMMISSIONEN |

Bruxelles, den 15.12.2009

KOM(2009)671 endelig

2009/0179 (NLE)

Forslag til

RÅDETS FORORDNING

om midlertidig tilbagetrækning af adgangen til den særlige ansporende ordning for bæredygtig udvikling og god regeringsførelse i henhold til forordning (EF) nr. 732/2008, for så vidt angår Den Demokratiske Socialistiske Republik Sri Lanka

BEGRUNDELSE

1. Gennem den særlige ansporende ordning for bæredygtig udvikling og god regeringsførelse ("GSP+"), der indrømmes i forbindelse med Fællesskabets generelle toldpræferenceordning, ydes supplerende toldpræferencer til sårbare udviklingslande, som ratificerer og effektivt gennemfører visse centrale internationale konventioner om menneskerettigheder og arbejdstagerrettigheder, miljøbeskyttelse og god regeringsførelse.

2. Den Demokratiske Socialistiske Republik Sri Lanka ("Sri Lanka") er et land, der er omfattet af GSP+.

3. Indrømmelse og opretholdelse af adgang til GSP+ sker på betingelse af, at de begunstigede lande opfylder de betingelser, der er opstillet i artikel 8 i forordningen om GSP (Rådets forordning (EF) nr. 732/2008, der er gældende for perioden 1. januar 2009 til 31. december 2011). I henhold til artikel 15, stk. 2, i forordningen om GSP kan adgang til GSP+ tilbagetrækkes midlertidigt for alle eller visse varer med oprindelse i et begunstiget land, "navnlig hvis de nationale retsforskrifter ikke længere indbefatter de i bilag III [til GSP-forordningen] opførte konventioner, der er ratificeret i henhold til kravene i artikel 8, stk. 1 og 2, eller hvis disse retsforskrifter ikke er effektivt gennemført." Hvis Kommissionen modtager oplysninger, som kan berettige midlertidig tilbagetrækning, og hvis Kommissionen skønner, at der er tilstrækkeligt grundlag for en undersøgelse, kan Kommissionen beslutte at indlede en undersøgelse, jf. artikel 18 i Rådets forordning (EF) nr. 980/2005 (GSP-forordningen for perioden 2005-2008).

4. Kommissionen vedtog en afgørelse om iværksættelse af en undersøgelse vedrørende effektiv gennemførelse af visse menneskerettighedskonventioner i Sri Lanka den 14. oktober 2008, jf. artikel 18, stk. 2, i Rådets forordning (EF) nr. 980/2005.

5. Kommissionen gennemførte undersøgelsen og vedtog en rapport om sine konklusioner den 19. oktober 2009. I rapporten gennemgik Kommissionen en række forskellige aspekter af den effektive gennemførelse af de tre konventioner med særligt fokus på de forpligtelser, som er blandt de vigtigste og grundlæggende menneskerettighedsforpligtelser i disse konventioner, og hvor de fleste problemer vedrørende effektiv gennemførelse var koncentreret ifølge de oplysninger, Kommissionen har adgang til. På grundlag af de tilgængelige kendsgerninger og oplysninger, herunder materiale og relevante oplysninger fra Sri Lanka (dog indberettet uden for den formelle undersøgelse), konkluderedes det i rapporten, at den nationale lovgivning i Sri Lanka, som indbefatter den internationale konvention om borgerlige og politiske rettigheder, konventionen mod tortur og anden grusom, umenneskelig eller nedværdigende behandling eller straf og konventionen om barnets rettigheder, ikke er effektivt gennemført. Midlertidig tilbagetrækning af adgangen til de supplerende toldpræferencer under GSP+, for så vidt angår alle varer med oprindelse i Sri Lanka, er derfor nødvendig.

6. Hvis Kommissionen finder det nødvendigt at foranstalte midlertidig tilbagetrækning, forelægger den et forslag for Rådet, der inden for to måneder træffer afgørelse herom med kvalificeret flertal, jf. den i artikel 19, stk. 4, i GSP-forordningen fastsatte procedure. Vedtager Rådet, at der skal ske en midlertidig tilbagetrækning, vil forordningen træde i kraft, seks måneder efter at afgørelsen er truffet. Hvis situationen ændrer sig tilstrækkeligt inden da, så begrundelsen for den midlertidige tilbagetrækning ikke længere foreligger, kan Rådet på forslag fra Kommissionen beslutte at tage sin afgørelse op til fornyet overvejelse.

7. Der bør derfor holdes øje med situationen for at skabe mulighed for at genindføre adgang til GSP+ for varer med oprindelse i Sri Lanka, hvis der tages højde for de mangler i forbindelse med effektiv gennemførelse, som kom frem i løbet af undersøgelsen. I den periode, der er omfattet af den gældende GSP-forordning (dvs. indtil 31. december 2011), ville det være muligt at genoprette adgangen til GSP+ gennem en yderligere rådsafgørelse på forslag fra Kommissionen.

8. Da undersøgelsen var blevet gennemført, fremsatte Sri Lankas regering en række bemærkninger til Kommissionen om rapporten. Kommissionens tjenestegrene gennemgik de modtagne faktuelle oplysninger og bemærkninger og nåede frem til den konklusion, at de ikke anfægter undersøgelsens konklusioner om, at de tre konventioner ikke er effektivt gennemført. Denne konklusion, herunder en gennemgang af de punkter Sri Lanka har bragt op, vil også blive meddelt Sri Lanka, senest når Rådet tager stilling til dette forslag. Endvidere kan de fremsendte oplysninger betragtes som et nyttigt input til yderligere bilateral dialog med Sri Lanka om de tiltag og foranstaltninger, der er nødvendige for at tage højde for de problemer med effektiv gennemførelse, som påpeges i undersøgelsen.

2009/0179 (NLE)

Forslag til

RÅDETS FORORDNING

om midlertidig tilbagetrækning af adgangen til den særlige ansporende ordning for bæredygtig udvikling og god regeringsførelse i henhold til forordning (EF) nr. 732/2008, for så vidt angår Den Demokratiske Socialistiske Republik Sri Lanka

RÅDET FOR DEN EUROPÆISKE UNION HAR —

under henvisning til traktaten om Den Europæiske Union og traktaten om Den Europæiske Unions funktionsmåde,

under henvisning til Rådets forordning (EF) nr. 732/2008 af 22. juli 2008 om anvendelse af et arrangement med generelle toldpræferencer for perioden 1. januar 2009 til 31. december 2011 og om ændring af forordning (EF) nr. 552/97, (EF) nr. 1933/2006 og af Kommissionens forordning (EF) nr. 1100/2006 og (EF) nr. 964/2007[1], særlig artikel 19, stk. 4,

under henvisning til forslag fra Kommissionen, og

ud fra følgende betragtninger:

(1) I medfør af Rådets forordning (EF) nr. 732/2008, især artikel 9 og artikel 10, stk. 6, er Den Demokratiske Socialistiske Republik Sri Lanka ("Sri Lanka") et begunstiget land i forbindelse med den særlige ansporende ordning for bæredygtig udvikling og god regeringsførelse under Fællesskabets generelle toldpræferenceordning.

(2) I Kommissionens beslutning 2008/938/EF af 9. december 2008[2], hvorved Sri Lanka blev opført på listen over begunstigede lande i forbindelse med den særlige ansporende ordning for bæredygtig udvikling og god regeringsførelse i perioden fra 1. januar 2009 til 31. december 2011, bemærkedes det, at Sri Lankas opfyldelse af kriterierne, for så vidt angår de tre menneskerettighedskonventioner, indgår i en undersøgelse, som er blevet indledt i henhold til Rådets forordning (EF) nr. 980/2005[3].

(3) Af rapporter, udtalelser og oplysninger fra FN og andre offentligt tilgængelige rapporter og oplysninger fra andre relevante kilder, herunder ngo'er, som Kommissionen har adgang til, fremgik det, at den nationale lovgivning i Sri Lanka, som indbefatter den internationale konvention om borgerlige og politiske rettigheder, konventionen mod tortur og anden grusom, umenneskelig eller nedværdigende behandling eller straf og konventionen om barnets rettigheder, ikke er blevet effektivt gennemført. De tre omtalte konventioner er opført som centrale menneskerettighedskonventioner i henholdsvis punkt 1, 5 og 6 i del A i bilag III til forordning (EF) nr. 732/2008.

(4) Artikel 15, stk. 2, i forordning (EF) nr. 732/2008 giver mulighed for midlertidig tilbagetrækning af adgangen til den særlige ansporende ordning for bæredygtig udvikling og god regeringsførelse, der er indrømmet i henhold til den forordning, især hvis de nationale retsforskrifter, som indbefatter de i bilag III til forordningen opførte konventioner, der er ratificeret i henhold til kravene i artikel 8, stk. 1 og 2, ikke er effektivt gennemført.

(5) Ved Kommissionens afgørelse 2008/803/EF[4] blev der iværksat en undersøgelse for at afgøre, "om den nationale lovgivning i Den Demokratiske Socialistiske Republik Sri Lanka, som indbefatter den internationale konvention om borgerlige og politiske rettigheder, konventionen mod tortur og anden grusom, umenneskelig eller nedværdigende behandling eller straf og konventionen om barnets rettigheder, er effektivt gennemført."

(6) Under hele undersøgelsesforløbet gav Kommissionen Sri Lanka mulighed for at indgå i samarbejdet, herunder ved at give Sri Lanka mulighed for at fremsætte bemærkninger til de omfattende konklusioner fra de eksperter, som af Kommissionen har fået til opgave at foretage en uafhængig retlig vurdering af de forhold, som indgår i undersøgelsen. På trods af at Sri Lanka besluttede ikke at indgå i samarbejdet eller at deltage i undersøgelsen, opretholdt Kommissionen regelmæssig kontakt med Sri Lanka uden for rammerne af undersøgelsen for at give Sri Lanka mulighed for at henlede Kommissionens opmærksomhed på enhver oplysning af relevans for undersøgelsen. De oplysninger, som Kommissionen modtog fra Sri Lanka i den sammenhæng, blev fuldt ud taget i betragtning og indgik i vurderingen i Kommissionens rapport.

(7) Den 19. oktober 2009 godkendte Kommissionen en rapport om sine konklusioner. I rapporten konkluderes det, at den nationale lovgivning i Sri Lanka, som indbefatter den internationale konvention om borgerlige og politiske rettigheder, konventionen mod tortur og anden grusom, umenneskelig eller nedværdigende behandling eller straf og konventionen om barnets rettigheder, ikke er effektivt gennemført.

(8) Sri Lanka fik tilsendt rapporten med konklusionerne af undersøgelsen og blev mindet om, at disse konklusioner udgjorde grundlaget for Kommissionens afgørelse af, hvorvidt den skulle anbefale en midlertidig tilbagetrækning af adgangen til den særlige ansporende ordning for bæredygtig udvikling og god regeringsførelse. Sri Lanka blev også indrømmet en periode, inden for hvilken landet kunne fremsætte bemærkninger hertil eller til Kommissionens rapport.

(9) Sri Lanka fremsatte en række bemærkninger til Kommissionen om rapportens indhold og gennemførelsen af undersøgelsen. Bemærkningerne dækkede også kendsgerninger og konklusioner, som Sri Lanka fik mulighed for at fremsætte bemærkninger om i løbet af undersøgelsen, men ikke benyttede sig af. Alligevel gennemgik Kommissionen Sri Lankas bemærkninger omhyggeligt, især dem vedrørende en afgørelse om midlertidig tilbagetrækning. Kommissionens gennemgang, som Sri Lanka blev orienteret om, førte til den konklusion, at ingen af Sri Lankas argumenter afgørende ville ændre undersøgelsens konklusioner.

(10) Kommissionen forelagde rapporten om undersøgelsens konklusioner for Udvalget for Generelle Præferencer den 17. november 2009, jf. artikel 19, stk. 1, i forordning (EF) nr. 732/2008.

(11) I lyset af ovenstående bør adgangen til den særlige ansporende ordning for bæredygtig udvikling og god regeringsførelse midlertidigt tilbagetrækkes for alle varer med oprindelse i Sri Lanka, indtil det besluttes, at begrundelsen for den midlertidige tilbagetrækning ikke længere er til stede.

(12) Denne forordning bør træde i kraft seks måneder efter vedtagelsen, medmindre det inden da besluttes på forslag fra Kommissionen, at begrundelsen for forordningen ikke længere er til stede —

UDSTEDT FØLGENDE FORORDNING:

Artikel 1

Adgangen til den særlige ansporende ordning for bæredygtig udvikling og god regeringsførelse for varer med oprindelse i Sri Lanka, jf. forordning (EF) nr. 732/2008, trækkes midlertidigt tilbage.

Artikel 2

For så vidt angår anvendelsesperioden for forordning (EF) nr. 732/2008, skal Rådet med kvalificeret flertal på forslag fra Kommissionen genindføre adgangen til den særlige ansporende ordning for varer med oprindelse i Sri Lanka, hvis begrundelsen for den midlertidige tilbagetrækning ikke længere er til stede.

Artikel 3

Denne forordning bør træde i kraft seks måneder efter vedtagelsen, medmindre Rådet inden da på forslag fra Kommissionen, jf. artikel 19, stk. 5, i forordning (EF) nr. 732/2008, træffer anden afgørelse.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand

FINANSIERINSOVERSIGT TIL FORSLAG, SOM ALENE INDVIRKER PÅ BUDGETTETS INDTÆGTSSIDE

1. FORSLAGETS BETEGNELSE:

Rådets forordning om midlertidig tilbagetrækning af adgangen til den særlige ansporende ordning for bæredygtig udvikling og god regeringsførelse i henhold til forordning (EF) nr. 732/2008, for så vidt angår Den Demokratiske Socialistiske Republik Sri Lanka

2. BUDGETPOSTER:

Kapitel og artikel: Kapitel 12, artikel 120

Budgetteret beløb for det pågældende år: 14 079 700 000 EUR

3. FINANSIELLE VIRKNINGER

( Forslaget har ingen finansielle virkninger

( Forslaget har ingen finansielle virkninger for udgifterne, men har følgende finansielle virkninger for indtægterne:

(i mio. EUR, 1 decimal)

Budgetpost | Indtægt[5] | 2010 |

Kapitel 12 | Virkninger for EU's egne indtægter | +24,3 |

Efter foranstaltningens iværksættelse |

2011 |

Kapitel 12 | +58,2 |

4. FORHOLDSREGLER MOD SVIG

…

5. ANDRE BEMÆRKNINGER

Dette skøn over indvirkningen på budgettet bygger på handelsdata for 2008 og på den antagelse, at standard-GSP-præferencer snarere end GSP+-præferencer ville finde anvendelse på import fra Sri Lanka fra august 2010, og at der ikke ville blive nogen væsentlig ændring i mængden og værdien af den berørte import. Hvis dette havde været tilfældet i 2008, ville der være blevet betalt yderligere 77,6 mio. EUR i told.

[1] EUT L 211 af 6.8.2008, s. 1.

[2] EUT L 334 af 12.12.2008, s. 90.

[3] EUT L 169 af 30.6.2005, s. 1.

[4] Kommissionens afgørelse 2008/803/EF af 14. oktober 2008 om iværksættelse af en undersøgelse vedrørende effektiv gennemførelse af visse menneskerettighedskonventioner i Sri Lanka, jf. artikel 18, stk. 2, i Rådets forordning (EF) nr. 980/2005 (EUT L 277 af 18.10.2008, s. 34).

[5] Hvad angår EU's traditionelle egne indtægter (landbrugsafgifter, sukkerafgifter, told), skal der være tale om nettobeløb, dvs. bruttobeløb med fradrag af opkrævningsomkostninger på 25 %.